
Αξιότιμε κύριε Δήμαρχε,
Η Εθνική Συνομοσπονδία Ατόμων με Αναπηρία (Ε.Σ.Α.μεΑ.), αποτελεί την τριτοβάθμια Οργάνωση των ατόμων με αναπηρία, χρόνιες ή/και σπάνιες παθήσεις και των οικογενειών τους στη χώρα και αναγνωρισμένο Κοινωνικό Εταίρο της ελληνικής Πολιτείας σε ζητήματα αναπηρίας.
Κύρια αποστολή της είναι η καταπολέμηση των διακρίσεων σε βάρος των ατόμων με αναπηρία, χρόνιες ή/ και σπάνιες παθήσεις και των οικογενειών τους και η προώθηση, προστασία και απόλαυση των ανθρωπίνων και συνταγματικά κατοχυρωμένων δικαιωμάτων τους. Ιδίως όσον αφορά στα ανθρώπινα δικαιώματα των ατόμων με αναπηρία, αυτά κατοχυρώνονται με τη Σύμβαση του Οργανισμού των Ηνωμένων Εθνών για τα Δικαιώματα των Ατόμων με Αναπηρίες, που η χώρα μας μαζί με το Προαιρετικό της Πρωτόκολλο επικύρωσε με τον Ν. 4074/2012.
Στο πλαίσιο των δράσεων της, η Εθνική Συνομοσπονδία Ατόμων με Αναπηρία (Ε.Σ.Α.μεΑ.) λειτουργεί την Υπηρεσία «Διεκδικούμε Μαζί» παρέχοντας καθημερινά πληροφορίες, υποστήριξη και ενδυνάμωση, συμπεριλαμβανομένου του σχεδιασμού εξατομικευμένης παρέμβασης από κοινού με τον κάθε ενδιαφερόμενο.
Πρόσφατα, γίναμε αποδέκτες διαμαρτυρίας ατόμου με αναπηρία σχετικά με τα ζητήματα προσβασιμότητας που εντοπίζονται στο κτίριο που στεγάζονται οι υπηρεσίες της Δ/σης Επισκευών, Συντηρήσεων & Αυτεπιστασίας, της Δ/σης Περιβάλλοντος- Κλιματικής Αλλαγής & Ευζωΐας ζώων συντροφιάς και της Δ/σης Πολιτικής Προστασίας & Διαχείρισης Κρίσεων του Δήμου Πειραιά στη λεωφόρο Θηβών 50, Τ.Κ. 18543. Συγκεκριμένα, γίνεται λόγος για ζητήματα μη ύπαρξης ραμπών και ανελκυστήρα, χώρων υγιεινής ( WC ατόμων με αναπηρία)  και κατά πόσο εξυπηρετούν τα άτομα με αναπηρία ή μειωμένη κινητικότητα, σύμφωνα με όσα ορίζει η νομοθεσία.
Εφόσον η εν λόγω αναφορά είναι ακριβής, δε μπορεί  να διασφαλιστεί η ασφαλής μετακίνηση και παραμονή τόσο των εργαζομένων όσο και των επισκεπτών με αναπηρία ή/και μειωμένη κινητικότητα εντός του εν λόγω κτιρίου του Δήμου Πειραιά και απαιτείται  να γίνουν όλες οι απαραίτητες αλλαγές για την επίτευξη αυτού του σκοπού.
Με αφορμή το συγκεκριμένο θέμα, θα θέλαμε να επισημάνουμε το ζήτημα της προσβασιμότητας για τα άτομα με αναπηρία και μειωμένη κινητικότητα, που οφείλει κάθε Δήμος να διασφαλίσει, και εν προκειμένω ο Δήμος Πειραιά, όπως ορίζει η νομοθεσία. Συνεπώς, η δημιουργία των κατάλληλων μέσων προσβασιμότητας καθίσταται επιτακτική.
Κύριε Δήμαρχε,
Στη βάση των επιταγών του Συντάγματος αλλά και της Διεθνούς Σύμβασης του Οργανισμού των Ηνωμένων Εθνών για τα Δικαιώματα των Ατόμων με Αναπηρίες, τα άτομα με αναπηρία πρέπει να απολαμβάνουν πλήρως και ισότιμα όλα τα δικαιώματα και τις θεμελιώδεις ελευθερίες τους και να τυγχάνουν το σεβασμό της εγγενούς αξιοπρέπειάς τους. Οι συνθήκες διαβίωσής τους πρέπει να προστατεύουν και να προάγουν την εξασφάλιση του δικαιώματος αυτού, χωρίς διακρίσεις βάσει της αναπηρίας. Η προστασία της σωματικής, ψυχικής και κοινωνικής υγείας αποτελεί αναφαίρετο δικαίωμα των ατόμων με αναπηρία και πρέπει να απολαμβάνεται σε ίση βάση με τους άλλους. 
Επιπλέον, σύμφωνα με:
την παρ. 6 του άρθρου 21 του Συντάγματος της χώρας, σύμφωνα με την οποία «τα άτομα με αναπηρίες έχουν δικαίωμα να απολαμβάνουν μέτρων που εξασφαλίζουν την αυτονομία, την επαγγελματική ένταξη και τη συμμετοχή τους στην κοινωνική, οικονομική και πολιτική της χώρας»,
το άρθρο 28 «Ανεκτό βιοτικό επίπεδο και Κοινωνική Προστασία» της Διεθνούς Σύμβασης του Οργανισμού των Ηνωμένων Εθνών για τα Δικαιώματα των Ατόμων με Αναπηρίες, που η χώρα μας κύρωσε μαζί με το Προαιρετικό της Πρωτόκολλο με το Ν. 4074/2012 αναφέρεται ότι: «Τα Συμβαλλόμενα Κράτη αναγνωρίζουν το δικαίωμα των ατόμων με αναπηρίες για ένα βιοτικό επίπεδο ανεκτό, για τα ίδια και τις οικογένειές τους(…) και  λαμβάνουν τα κατάλληλα μέτρα για να προστατεύουν και να προάγουν την εξασφάλιση του δικαιώματος αυτού, χωρίς διακρίσεις βάσει της αναπηρίας.»,
το άρθρο 9 «Προσβασιμότητα» της προαναφερθείσας Διεθνούς Σύμβασης: «τα Συμβαλλόμενα Κράτη λαμβάνουν κατάλληλα μέτρα προκειμένου να διασφαλίζουν στα άτομα με αναπηρίες την πρόσβαση, σε ίση βάση με τους άλλους, στο φυσικό περιβάλλον…τα μέτρα αυτά, που θα συμπεριλαμβάνουν τον προσδιορισμό και την εξάλειψη των εμποδίων και κωλυμάτων  προσβασιμότητας.», 
το ΚΕΦ. Β’ του Ν. 4488/2017 που περιλαμβάνει τις «Κατευθυντήριες Διατάξεις Υλοποίησης της Σύμβασης των Ηνωμένων Εθνών για τα Δικαιώματα των Ατόμων με Αναπηρίες», και συγκεκριμένα την παρ. 1 του άρθρου 61 «Γενικές Υποχρεώσεις» ορίζεται ότι: «Κάθε φυσικό πρόσωπο ή νομικό πρόσωπο δημοσίου ή ιδιωτικού δικαίου υποχρεούται να διασφαλίζει την ισότιμη άσκηση των δικαιωμάτων των ΑμεΑ στο πεδίο των αρμοδιοτήτων ή δραστηριοτήτων του, λαμβάνοντας κάθε πρόσφορο μέτρο και απέχοντας από οποιαδήποτε ενέργεια ή πρακτική που ενδέχεται να θίγει την άσκηση των δικαιωμάτων των ΑμεΑ. Ιδίως υποχρεούται: α) να αφαιρεί υφιστάμενα εμπόδια κάθε είδους, β) να τηρεί τις αρχές καθολικού σχεδιασμού σε κάθε τομέα της αρμοδιότητάς του ή της δραστηριοποίησής του, προκειμένου να διασφαλίζει για τα ΑμεΑ την προσβασιμότητα των υποδομών, των υπηρεσιών ή των αγαθών που προσφέρει, γ) να παρέχει, όπου απαιτείται σε συγκεκριμένη περίπτωση, εύλογες προσαρμογές υπό τη μορφή εξατομικευμένων και κατάλληλων τροποποιήσεων, ρυθμίσεων και ενδεδειγμένων μέτρων, χωρίς την επιβολή δυσανάλογου ή αδικαιολόγητου βάρους, δ) να απέχει από πρακτικές, κριτήρια, συνήθειες και συμπεριφορές που συνεπάγονται διακρίσεις σε βάρος των ΑμεΑ, ε) να προάγει με θετικά μέτρα την ισότιμη συμμετοχή και άσκηση των δικαιωμάτων των ΑμεΑ στον τομέα αρμοδιότητας ή δραστηριότητάς του».
το εγχειρίδιο, «ΣΧΕΔΙΑΖΟΝΤΑΣ ΓΙΑ ΟΛΟΥΣ», το οποίο συντάχθηκε από το Υπουργείο Περιβάλλοντος, Χωροταξίας  & Δημόσιων Έργων και αποτελεί βασικό εργαλείο στην δημιουργία έργων, αναφέρει ότι: «ΠΡΟΣΒΑΣΙΜΟΤΗΤΑ εννοούμε την δυνατότητα που παρέχεται σε όλους τους χρήστες του χώρου ακόμη και στα εμποδιζόμενα άτομα για αυτόνομη και ασφαλή είσοδο και έξοδο από αυτόν, καθώς και χρήση όλων των προσφερόμενων σε αυτόν εξυπηρετήσεων.».                
Απευθυνόμαστε σε εσάς και ζητάμε την δρομολόγηση των απαιτούμενων ενεργειών ώστε να δημιουργηθούν άμεσα όλες οι προϋποθέσεις προκειμένου να καταστεί το κτίριο της Δ/σης Επισκευών, Συντηρήσεων & Αυτεπιστασίας, της Δ/σης Περιβάλλοντος- Κλιματικής Αλλαγής & Ευζωΐας ζώων συντροφιάς και της Δ/σης Πολιτικής Προστασίας & Διαχείρισης Κρίσεων του Δήμου Πειραιά στην οδό Θηβών 50, προσβάσιμο σε άτομα με αναπηρία ή / και μειωμένη κινητικότητα. 
Πιστεύουμε πως θα κατανοήσετε τη σοβαρότητα του εν λόγω θέματος, κι αναμένουμε την άμεση και θετική ανταπόκρισή σας στο ως άνω δίκαιο αίτημά μας και στην ενημέρωση της Συνομοσπονδίας για την εξέλιξη αυτού.
Εν αναμονή της άμεσης ανταπόκρισής σας, σάς ευχαριστούμε θερμά.

κ. Νικόλαο Χαρδαλιά, Περιφερειάρχη Αττικής
κ. Σταύρο Βοϊδονικόλα, Αντιπεριφερειάρχη Πειραιώς
κ. Θεόδωρο Κουτσογιαννόπουλο, Αντιπεριφερειάρχη Χωρικού Σχεδιασμού, Πολεοδομικών Θεμάτων & Εφαρμογών Περιφέρειας Αττικής
κ. Αντώνιο Μοραντζή, Αντιδήμαρχο  Τεχνικών Υπηρεσιών με αρμοδιότητες της Δ/νσης Τεχνικών Υπηρεσιών Δήμου Πειραιά
κ. Δημήτριο Αράπη, Αντιδήμαρχο  Υπηρεσίας Δόμησης και Γενικού Σχεδιασμού Πόλης, με αρμοδιότητες της Δ/νσης Υπηρεσίας Δόμησης και Γενικού Σχεδιασμού Πόλης Δήμου Πειραιά
Πρόεδρο & Μέλη Δημοτικού Συμβουλίου Δήμου Πειραιά  
Περιφερειακή Επιτροπή Προσβασιμότητας Αττικής
κ. Μιχαήλ Μπρούμπο, Γενικό Διευθυντή Τεχνικών Υπηρεσιών & Περιβάλλοντος Δήμου Πειραιά
Άμεσα ενδιαφερόμενο, κ. Θ.Γ.

